Document ID: 32011R0547

РЕГЛАМЕНТ (ЕС) № 547/2011 НА КОМИСИЯТА
от 8 юни 2011 година
за прилагане на Регламент (ЕО) № 1107/2009 на Европейския парламент и на Съвета по отношение на изискванията за етикетиране на продукти за растителна защита
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 65, параграф 1 от него,
като има предвид, че:
(1)
В съответствие с Регламент (ЕО) № 1107/2009 изискванията за етикетиране, предвидени в член 16 от Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (2) и в приложения IV и V към нея, продължават да се прилагат по реда на Регламент (ЕО) № 1107/2009.
(2)
Поради това е необходимо за целите на прилагането на Регламент (ЕО) № 1107/2009 да бъде приет регламент, който да включва тези изисквания за етикетиране на продуктите за растителна защита, заедно с всички необходими промени, като например актуализирането на препратките.
(3)
Следва да бъдат включени разпоредби относно повторната употреба на опаковките и относно продуктите за растителна защита, предназначени да бъдат използвани за експерименти или изпитвания с научноизследователска или развойна цел.
(4)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Етикетирането на продуктите за растителна защита трябва да отговаря на изискванията, определени в приложение I, и да съдържа, когато това е целесъобразно, стандартните фрази за специални рискове за здравето на хората или на животните, или за околната среда, съдържащи се в пхриложение II, и стандартните фрази за предпазни мерки за безопасност за защита на здравето на хората или на животните или за опазване на околната среда, съдържащи се в приложение III.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 14 юни 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 юни 2011 година.

Labels: 3
6